Weekenden afsluttes med solrigt sensommervejr i stort set hele landet.

Det solrige og varme septembervejr fortsætter søndag med temperaturer, der igen kan nå op over 20 grader. Efter en morgen med stedvis tåge er der lagt op til endnu en varm sensommerdag med rolige vindforhold og sol. Med en let sydøstenvind ventes det at blive varmest i den vestlige del af Jylland og på Vestsjælland, hvor termometeret kan vise 21 grader, og i den sydvestligste del af Jylland, hvor luften kommer op direkte fra Tyskland, kan man se frem til 22 graders varme. Eneste lille malurt i bægeret på en solrig sensommerdag kan være havgus i Kattegat, der især kan drive ind over kysterne i Vendsyssel og på Læsø. Lørdag nåede vi 21 grader i det østlige Jylland Det varme søndagsvejr kommer efter en lørdag, hvor vi flere steder i landet nåede over 20 grader, og i den østlige del af Jylland rundede termometeret endda 21 grader. Varmest blev det i Horsens, hvor temperaturen lørdag eftermiddag kom op på 21,3 grader. Endnu varmere var det syd for grænsen, hvor der i den vestlige del af Tyskland mange steder blev målt over 25 grader. I Duisburg nåede man 26,8 grader, og så langt mod nord som i Lingen, 80 kilometer sydvest for Bremen, havde man med 25,4 grader en rigtig sommerdag.